Wapenamnestie ‘misleidend en ’n klug’(Argieffoto: SAPD, Facebook) Die wapenamnestie wat op 1 Desember vanjaar afskop en vir ses maande volgehou gaan word, is “misleidend en ŉ klug”. Só sê dr. Pieter Groenewald, leier van die VF Plus. Volgens Groenewald sal misdadigers in werklikheid nie hul vuurwapens inhandig nie aangesien die wet bepaal dat alle vuurwapens wat ingedien word ballisties getoets moet word. Indien die vuurwapen vantevore in ŉ misdaad gebruik is, sal die misdadiger vervolg word. “Die gevolg is dat net wetsgehoorsame vuurwapeneienaars wie se wapens om die een of ander tegniese rede ingevolge die wet onwettig geraak het, dit sal indien,” meen Groenewald. Maroela Media het vroeër berig Bheki Cele, die minister van polisie, het Donderdag tydens ŉ mediakonferensie gesê vuurwapens is dié instrument wat die meeste gebruik word wanneer misdade, en veral geweldsmisdade, gepleeg word. Dit is ook die rede hoekom Suid-Afrika se misdaad‑ en moordsyfers so hoog is. Die amnestietydperk van ses maande is volgens Cele daarop gemik om die aantal onwettige wapens in private besit te verminder. Die afkondiging van amnestie vir onwettige vuurwapens om ingedien te word is in die Staatskoerant geplaas. Groenewald wys egter daarop dat daar gedurende twee vorige amnestietydperke in 2005 en 2010 geen enkele vuurwapen ingedien is wat in ŉ misdryf gebruik is nie. Volgens Groenewald dien dit as bewys dat misdadigers nie hul vuurwapens sal indien en hulself sodoende onder verdenking sal bring nie. “Die tersaaklike kennisgewing in die Staatskoerant is uiters gebrekkig en misleidend. In die eerste plek is daar ŉ bepaling wat lui dat ŉ persoon ŉ vuurwapen kan indien en dan terselfdertyd aansoek kan doen om die herlisensiëring van die vuurwapen. “Die voorwaarde is egter dat só ŉ persoon moet kan aantoon dat hy wel die wettige eienaar van die vuurwapen was. Dit beteken die doel van die amnestie is eintlik om vuurwapeneienaars te teiken wie se lisensie verval het waar nie betyds aansoek gedoen is om hernuwing nie,” wys Groenewald daarop. Volgens Groenewald het Cele die kennisgewing op 28 Augustus vanjaar geteken. Dít nog voordat die polisie se parlementêre portefeuljekomitee dit goedgekeur het. “Dit is dus ŉ verouderde kennisgewing en na die VF Plus se mening eintlik onwettig,” sê die partyleier.